25 vjet pas tragjedisë së Çernobilit: Shënohen mbi 6 mijë raste të kancerit tek fëmijët
Ndërkohë, po shtohen thirrjet për të grumbulluar fonde për ta bllokuar bërthamën e uzinës me një mburojë betoni 2 miliardë dollarëshe
Aksidenti më i rëndë bërthamor në botë shkaktoi mijëra raste të kancerit të tiroideve tek fëmijët, në pjesën më të madhe nga qumështi i ndotur, sipas një raporti të komisionit shkencor të OKB-së për Efektet e Rrezatimit Bërthamor. Profesori i radiologjisë në Universitetin New Meksiko Fred Mettler kontribuoi për këtë raport. Dr. Mettler thotë se shumë nga këto raste ishin të parandalueshme. Ai thotë se autoritetet duhet ta kishin ndaluar konsumimin e qumështit dhe megjithëse shpërndanë ilaçet me potasium dhe jod, mosbesimi tek autoritetet ishte i lartë pas aksidentit. Raporti thotë se megjithë nivelin e lartë të kancerit, kanë rezultuar vetëm 15 përqind vdekje. Aksidenti bërthamor ndodhi më 26 prill të vitit 1986, në një kohë kur rajoni kontrollohej nga Bashkimi Sovjetik. Autoritetet sovjetike vendosën të mos anulonin paradën e 1 Majit në rajon, duke bërë që të prekeshin më shumë njerëz pa qënë nevoja. Me përvjetorin e Çernobilit që po afrohet, debati mbi katastrofën pritet të përhapet në rajonet e ndikuara – tani me vendet e pavarura të Bjellorusisë, Rusisë dhe Ukrainës. Debati mund të përqendrohet tek deklarata e raportit se nuk ka prova bindëse për ndikimin e rrezatimit në shëndetin e mijëra punonjësve të emergjencës që erdhën në Çernobil. Studiuesi i Universitetit të Parisit Anders Moller ka bërë kërkime në zonën e Çernobilit që kur ajo u hap pas rënies së komunizmit në vitin 1991. Ai ka mbajtur kontakte me anëtarët e familjeve të burrave dhe grave që shuan zjarrin dhe betonuan uzinën. Në muajt pas katastrofës, autoritetet sovjetike shpërngulën gati 250 mijë njerëz nga zona e ndikuar. Raporti i Kombeve të Bashkuara thotë se këta njerëz nuk duhet të jetojnë me frikën e pasojave serioze të shëndetit. Ndërsa afron 25 vjetori i Çernobilit, po shtohen thirrjet për të grumbulluar fonde për ta bllokuar bërthamën e uzinës me një mburojë betoni 2 miliardë dollarëshe. Kjo mburojë 23 kate e lartë do të ndërtohet mbi shina dhe do të mbulojë uzinën bërthamore duke u bërë struktura më e madhe lëvizëze në botë.